არნოლდ კოლერი

არნოლდ კოლერი (დ. 29 აგვისტო, 1933) — შვეიცარიელი პროფესორი და პოლიტიკოსი. არნოლდ კოლერი 1987 წლიდან 1999 წლამდე ქრისტიან-დემოკრატიული სახალხო პარტიის (CVP) წარმომადგენელი ფედერალური საბჭოში.  1971 წლიდან 1986 წლამდე, ეროვნული საბჭოს წევრი. 1990 და 1997 წლებში შვეიცარიის კონფედერაციის პრეზიდენტი.  საზოგადოებაში ძირითადად „კოლერის კანონით“ (Lex Koller) ცნობილი. კანონი უცხო ქვეყნის მოქალაქეების მიერ უძრავი ქონების შეძენას არეგულირებს და სწორედ არნოლდ კოლერის ინიციატივით შეიქმნა.

ადრეული ცხოვრება და განათლება 

კოლერი 1933 წლის 29 აგვისტოს შვეიცარიის ქალაქ სანქტ-გალენში, ალოის არნოლდ კოლერისა და გენოვევა (ქალიშვილობის გვარით ბრიულისაუერი) კოლერის ხუთშვილიან ოჯახში პირმშოდ დაიბადა. მამა ორგანისტი და დაწყებითი სკოლის მასწავლებლის საქმიანობას ეწეოდა, დედა კი დიასახლისობას ითავსებდა. არნოლდ კოლერმა განათლება აპენცელის სკოლებში მიიღო. 1957 წლამდე არნოლდი სანქტ-გალენში ეკონომიკას სწავლობდა, ხოლო 1959 წლამდე ფრიბურგის უნივერსიტეტსა და ბერკლის კალიფორნიის უნივერსიტეტში იურიდიულ ფაკულტეტს ეუფლებოდა. პოლიტიკოსმა ორივე სპეციალობაში ლიცენციატის ხარისხი მოიპოვა. ფრიბურგის უნივერსიტეტმა არნოლდ კოლერს 1966 და 1971 წლებში დოქტორის ხარისხი მიანიჭა.

კარიერა

1960 წელს არნოლდმა აპენცელ-ინერჰოდენის ადვოკატთა ასოციაციაში გაწევრიანების უფლება მოიპოვა. თავდაპირველად კოლერი შვეიცარიის ფოსტის, ტელეგრაფისა და ტელეფონის (PTT) იურიდიულ განყოფილებაში მრჩევლად მუშაობდა, 1964 წლიდან 1966 წლამდე კი შვეიცარიის კარტელების კომისიის სამდივნოში მოღვაწეობდა. სადოქტორო ხარისხის მიღების შემდეგ, არნოლდი უნივერსიტეტის პროფესორის სტატუსით ეკონომიკისა და სამართალმცოდნეობის ლექციებს კითხულობს.

პოლიტიკა

კოლერი 1986 წლის 10 დეკემბერს აპენცელ-ინერჰოდენის კანტონიდან შვეიცარიის ქრისტიან-დემოკრატიული სახალხო პარტიის წევრად ფედერალურ საბჭოში აირჩიეს. პოლიტიკოსმა თანამდებობა 1999 წლის 30 აპრილს დატოვა.

თანამდებობაზე ყოფნისას არნოლდი შემდეგ დეპარტამენტებს ხელმძღვანელობდა:Kreis, Georg, ed. Switzerland and the Second World War. Portland, OR: Frank Cass, 2000. 90.

ფედერალური სამხედრო დეპარტამენტი (1987–1988)
იუსტიციისა და პოლიციის ფედერალური დეპარტამენტი (1989)
ფედერალური სამხედრო დეპარტამენტი (1989)
იუსტიციისა და პოლიციის ფედერალური დეპარტამენტი (1990–1999)

კოლერმა კონფედერაციის პრეზიდენტის პოსტი ორჯერ, 1990 და 1997 წლებში დაიკავა.

2002 წელს სანქტ-გალენში გამართულ ფედერალიზმის მეორე საერთაშორისო კონფერენციაზე არნოლდ კოლერი საბჭოს თავმჯდომარის მოვალეობას ასრულებდა. კონფერენცია „სამთავრობო სწავლების სპირალის“ (Governmental Learning Spiral) საფუძველზე დაიგეგმა, რომელიც პოლიტიკაში პრობლემების გადაჭრის ღონისძიებების შესამუშავებელ მეთოდს წარმოადგენს. კონფერენციის მასალები, ოქმები და პლენარული გამოსვლები, ისევე როგორც მეთოდოლოგია, აღწერილია წიგნში „ფედერალიზმი ცვალებად სამყაროში – ერთმანეთისგან სწავლა“, რომლის რედაქტირებაზეც არნოლდ კოლერმა რაულ ბლინდენბახერთან ერთად იზრუნა. 

2006 წლიდან 2010 წლამდე არნოლდ კოლერი „ფედერაციების ფორუმს“ თავმჯდომარეობდა. აღნიშნული საერთაშორისო ორგანიზაცია ფედერალური და დევოლუციური მმართველობის მქონე ქვეყნებში საუკეთესო პრაქტიკის განვითარებას უწყობს ხელს.

პირადი ცხოვრება

1972 წელს არნოლდ კოლერმა ცოლად ერიკა ბრანდერი შეირთო, რომელიც იმ პერიოდში ავიაკომპანია Swissair-ის ბორტგამცილებლად მუშაობდა.  წყვილს ორი ქალიშვილი ჰყავს. 2011 წელს არნოლდ კოლერმა გოსაუს საპატიო მოქალაქის წოდება მოიპოვა.

რჩეული პუბლიკაციები

ბლინდენბახერი, რ. და არნოლდ კოლერი (რედაქტორები): ფედერალიზმი ცვალებად სამყაროში – ერთმანეთისგან სწავლა. 2002 წლის ფედერალიზმის საერთაშორისო კონფერენციის მასალები, ოქმები და პლენარული გამოსვლები. მონრეალი: McGill-Queens University Press, 2003 წელი.

არნოლდ კოლერი, ტიურერი, დ. და დაფლონი, ბ.: ფედერალიზმის პრინციპები. კარგი ფედერალური პრაქტიკის სახელმძღვანელო – შვეიცარიული წვლილი. ციურიხი: Dike Verlag, 2012 წელი.

არნოლდ კოლერი: ფედერალური საბჭოს წევრის სახელოსნოდან. ბერნი: Stämpfli Verlag, 2014 წელი.

სქოლიო

კატეგორია:დაბადებული 29 აგვისტო
კატეგორია:დაბადებული 1993
კატეგორია:შვეიცარიელები
კატეგორია:შვეიცარიელი პოლიტიკოსები
კატეგორია:შვეიცარიის პრეზიდენტები
კატეგორია:ცოცხალი ადამიანები